Document ID: 32007R1256

KOMMISSIONENS FORORDNING (EF) Nr. 1256/2007
af 25. oktober 2007
om ændring af forordning (EF) nr. 829/2007 for så vidt angår overgangsperioden vedrørende anvendelse af handelsdokumenter og sundhedscertifikater for animalske biprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 28, stk. 2, artikel 29, stk. 3, første afsnit, og artikel 32, stk. 1, og
ud fra følgende betragtninger:
(1)
Ved forordning (EF) nr. 1774/2002 er der fastsat dyresundhedsmæssige og folkesundhedsmæssige betingelser i forbindelse med handel med og import til og transit gennem Fællesskabet af visse animalske biprodukter og deraf afledte produkter.
(2)
Ved forordning (EF) nr. 829/2007 af 28. juni 2007 om ændring af bilag I, II, VII, VIII, X og XI til Europa-Parlamentets og Rådets forordning (EF) nr. 1774/2002 for så vidt angår afsætning af visse animalske biprodukter ændres bilag II til forordning (EF) nr. 1774/2002 for så vidt angår standardhandelsdokumenter og bilag X til samme forordning for så vidt angår standardsundhedscertifikater til brug ved import af visse animalske biprodukter.
(3)
Ved artikel 2 i forordning (EF) nr. 829/2007 er der indført en overgangsperiode på 6 måneder fra forordningens ikrafttræden vedrørende anvendelse af de relevante handelsdokumenter og standardsundhedscertifikater omhandlet i bilag II og X til forordning (EF) nr. 1774/2002, som er udfyldt i overensstemmelse med de regler, der var gældende, inden forordning (EF) nr. 829/2007 trådte i kraft. Siden forordning (EF) nr. 829/2007 blev offentliggjort, har Kommissionen imidlertid modtaget en række anmodninger om afklaring af, hvilke bestemmelser der gælder i overgangsperioden.
(4)
Af hensyn til retssikkerheden bør det præciseres, at handelsdokumenter og sundhedscertifikater, der svarer til de modeller, der var foreskrevet, før forordning (EF) nr. 829/2007 trådte i kraft, indtil udgangen af overgangsperioden fortsat kan udfyldes og underskrives af relevante erhvervsdrivende og veterinærmyndigheder i tredjelande.
(5)
Desuden bør der findes en praktisk løsning vedrørende sendinger, sådanne dokumenter er udstedt for i overgangsperioden, men som ikke ankommer til deres bestemmelsessted i Fællesskabet inden udløbet af overgangsperioden. Sådanne sendinger bør fortsat accepteres i forbindelse med handel i eller import til Fællesskabet i op til 2 måneder efter udløbet af overgangsperioden.
(6)
For at gøre anvendelsen af nærværende forordning lettere for aktører og myndigheder i tredjelande bør den oprindelige overgangsperiode på 6 måneder fra den 24. juli 2007, som blev indført ved forordning (EF) nr. 829/2007, forlænges til den 30. april 2008. Der bør fastsættes en supplerende periode, hvor sådanne dokumenter og certifikater vedrørende handel i og import til Fællesskabet kan accepteres.
(7)
Forordning (EF) nr. 829/2007 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Artikel 2 i forordning (EF) nr. 829/2007 affattes således:
»Artikel 2
I en overgangsperiode indtil den 30. april 2008 accepterer medlemsstaterne sendinger, der ledsages af handelsdokumenter og sundhedscertifikater, der er udfyldt og underskrevet i overensstemmelse med de bestemmelser i forordning (EF) nr. 1774/2002, der var gældende indtil den 23. juli 2007.
Indtil den 30. juni 2008 accepterer medlemsstaterne sådanne sendinger, hvis de ledsagende handelsdokumenter og sundhedscertifikater er udfyldt og underskrevet før den 1. maj 2008.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. oktober 2007.

Labels: 3
0
1
17